**Høringssvar vedr.: Omstillingskatalog til Budget 2026 for Syddjurs Kommune**

**11. Familie-, børne- og læringsudvalget**

I Ebeltoft Børnehus er vi forældre trygge ved at sende vores børn afsted. Hver dag gør både børn og voksne deres allerbedste for at samarbejde, indgå i meningsfulde fællesskaber, trives og udvikle sig. Vi læser dog det aktuelle omstillingskatalog med bekymring, da en stor del af forslagene vedr. dagtilbuddene omhandler besparelser på rammer og muligheder, der er nødvendige for daglig trivsel hos børn, forældre og personale.

**11-R-1: Tilpasning af budget til minimumsnormering**

**11-R-3: Ændret målsætning for pædagogandel i daginstitutionerne**

En besparelse på disse områder vil have direkte indflydelse på normeringen i vuggestuer og børnehaver og dermed på kvaliteten i det pædagogiske arbejde. En normering, der i forvejen – i praksis sammen med børnene – ikke lever op til lovkravene om minimumsnormeringer, da vikarer og ansatte med administrative og ledelsesmæssige opgaver er medregnet i opgørelsen. Således vil der være færre hænder til at varetage de daglige planlægningsmæssige, pædagogiske og praktiske indsatser omkring børnene. Disse har afgørende betydning for, hvordan vores yngste børn udvikler sig emotionelt, sprogligt og motorisk samt ift. udvikling af selvregulering og sociale kompetencer – alle evner, der er så afgørende for, at de vil fungere godt i børnefællesskaberne, både i daginstitutionen og senere hen.

Det fremgår af VIVEs rapport fra 2025, at der i undersøgelsen ses en sammenhæng mellem tilstedeværelsen af en uddannet pædagog om eftermiddagen og kvaliteten i det pædagogiske læringsmiljø. Vi ønsker derfor ikke, at der nedjusteres i andelen af pædagogisk uddannet personale, da vores børn er i daginstitution hele dagen og har behov for pædagogisk tilrettelagte miljøer – også om eftermiddagen.

I de løbende udarbejdede tilsynsrapporter får Ebeltoft Børnehus positive anmærkninger, og Ebeltoft er derfor et attraktivt sted at søge hen, som børnefamilie eller som jobsøgende pædagogisk personale. Denne særlige kvalitet bringes i fare, hvis man vælger at nedjustere budgettet til normering. Justeringen foreslås reguleret efter børnetal, og Ebeltoft Børnehus vil som en største daginstitution i kommunen blive berørt betydeligt.

**11-R-2: Justering af midler til dagtilbud fra Specialpædagogisk team**

Det er positivt, at indsatserne fra personalet i Specialpædagogisk Team bevares. Dog vil vi understrege værdien i, at der også tilføres midler til særlige opgaver hos personalet, da dette understøtter børn med særlige udfordringer i hverdagen og sikrer, at de faste pædagoger har tid og overskud til alle børn. Det er i forvejen et område med alt for få afsatte ugentlige timer, og en yderligere besparelse vil forringe trivslen markant for både ansatte og børn. Idet Syddjurs Kommune har en vision om at skabe dagtilbud for alle børn – også børn med særlige behov eller udfordringer – bør dette afspejles i en økonomisk ramme, der rummer ekstra midler til det daglige specialpædagogiske arbejde.

**R-11-4: Reduceret indkøb i dagtilbud**

Da langt den største andel af midler i dagtilbuddene går til lønninger af personale (96 %), er der kun en lille andel, der går til indkøb (4 %). Disse 4 % skal dække indkøb af dagligdags fornødenheder, legetøj og aktiviteter, kompetenceudvikling af personalet, IT licenser, hjemmesidevedligehold og tolkebistand. Dertil

uforudsete udgifter som vaskemaskine, pusleborde og lign. Besparelser på dette område kan komme til at påvirke budgettet til normeringen, og det vil tydeligt forringe vilkårene for både børn og voksne i børnehuset.

**11-R-7: Ændret praksis for sprogudvikling i dagtilbud**

Vi anerkender, at der ses på udviklingspotentialerne i det nye projekt ”Vi Lærer Sammen” (VLS), som har til sigte at styrke børnenes sproglige udvikling, herunder ordforråd, gennem målrettede daglige sprogaktiviteter. Dog er målgruppen for PPR’s talepædagogiske indsats i høj grad også børn med nedsat hørelse, stammen, udtalevanskeligheder, specifikke sprogvanskeligheder, autisme, børn indenfor specialområdet mm. Disse udfordringer understøttes ikke af VLS, og kvaliteten af tilbuddet til denne gruppe af børn i Syddjurs Kommune vil med besparelsen derfor blive betydelig forringet og lavere end i sammenlignelige kommuner.

I en nyligt udarbejdet rapport fra VIVE understreges det, at ”… der er behov for at udvikle kvaliteten i landets daginstitutioner for 3-5-årige børn”. Vi mener ikke, at der er tilstrækkelig mulighed for at udvikle kvaliteten i dagtilbud, hvis man prioriterer de ovennævnte besparelser. Vi ønsker et kommende budget for Syddjurs Kommune, der understøtter mere læring, højere trivsel og bedre udvikling for vores børn – til gavn for både børn, familier, personale og vores kommune.

Med venlig hilsen - og på vegne af den samlede forældregruppe i Hyrdebakken og Æblehaven -

Forældrebestyrelsen: Ida Ankjær Sørensen, Leana Varnas, Katrine Storm Herget, Julie Højsgaard og Sune van der Woude